সেদিন হরতাল। স্কুলে ক্লাস হবে না। তাই স্কুল ছুটি হয়ে গেছে। বন্ধু শিপন রাফের হাত ধরে বললো, বন্ধু চলো আজকে আমাদের বাসায় যাবে। বিকেলে আমাদের গাড়ি দিয়ে তোমাকে বাসায় পৌঁছায়ে দেবো। রাফেও এতে উচ্চবাচ্য করলো না। ও শিপনের সাথে সুড়সুড় করে গাড়িতে উঠে বসলো। কিন্তু হঠাৎ মনে পড়ে যায় কালু চাচার কথা। কালু চাচাতো আমাকে না পেয়ে চিন্তায় পড়ে যাবে। খোঁজাখুঁজি করবে। আমাকে না পেলে তো রিফাত কাঁদবে। আবার দাদাওতো কালু চাচাকে বকবে। মনে মনে ভাবলো, যাবে কি যাবে না। এবার স্থির করে নিলো। না যাই। একদিন না হয় না বলেই গেলাম। বিকেলেতো বাসায় ফিরবোই।